ຕອນເຊົ້າວັນທີ 4 ສິງຫາ, ທ່ານ ໂດແທັງຫາຍ - ຮອງລັດຖະມົນຕີກະຊວງອຸດສາຫະກຳ ແລະ ການຄ້າ ໄດ້ມີໂອ້ລົມທາງອອນລາຍກັບທ່ານ Rodrigo Yanez Benitez - ຮອງລັດຖະມົນຕີການຕ່າງປະເທດ ຈີເລ ເພື່ອຊຸກຍູ້ການຮ່ວມມືດ້ານເສດຖະກິດ, ການຄ້າລະຫວ່າງສອງປະເທດຫວຽດນາມ ແລະ ຈີເລ.
ກອງປະຊຸມຄັ້ງນີ້ເພື່ອແນໃສ່ຊຸກຍູ້ການຮ່ວມມືສອງຝ່າຍ ໃນສະພາບການລະບາດຂອງພະຍາດ COVID-19, ເພື່ອໝູນໃຊ້ຈົນສຸດຜົນປະໂຫຍດ ຈາກສັນຍາການຄ້າເສລີຫວຽດນາມ - ຈີເລ, ແລະ ສັນຍາຄູ່ຮ່ວມມືຮອບດ້ານ ແລະ ກ້າວໜ້າຜ່ານພາກພື້ນປາຊີຟິກ (CPTPP) ເພື່ອອຳນວຍຄວາມສະດວກໃຫ້ແກ່ກິດຈະກຳການຮ່ວມມືທາງທຸລະກິດ ແລະ ການເຂົ້າເຖິງທ້ອງຕະຫລາດຂອງຊຸມຊົນທຸລະກິດຂອງທັງສອງຝ່າຍ.
ສອງຝ່າຍໄດ້ສະເໜີເພີ່ມທະວີການເຊື່ອມຕໍ່ລະບົບຕ່ອງໂສ້ການສະໜອງ, ການຜະລິດ ແລະ ການສົ່ງອອກ; ໂດຍສະເພາະແມ່ນສິນຄ້າຜ້າບັງປາກ, ອຸປະກອນປ້ອງກັນສ່ວນຕົວຕໍ່ສະພາບການຂອງພະຍາດລະບາດຄືໃນປະຈຸບັນ. ທ່ານ ໂດແທັງຫາຍ - ຮອງລັດຖະມົນຕີກະຊວງອຸດສາຫະກຳ ແລະ ການຄ້າ ຫວຽດນາມ ເພື່ອປະຕິບັດການຊຸກຍູ້ການຮ່ວມມືທາງດ້ານເສດຖະກິດ ແລະ ການຄ້າສອງຝ່າຍ, ປະເທດຫວຽດນາມ ແລະ ຈີເລ ໄດ້ເພີ່ມທະວີການຮ່ວມມືໃນບັນດາກິດຈະກຳສົ່ງເສີມການຄ້າດ້ວຍຮູບການໂດຍກົງ ແລະ ທາງອອນລາຍ.
ສຳລັບຝ່າຍປະເທດຈີເລ, ທ່ານຮອງລັດຖະມົນຕີ Rodrigo Yanez Benitez ໄດ້ເຫັນດີກັບທັດສະນະຂອງທ່ານຮອງລັດຖະມົນຕີ ໂດແທັງຫາຍ, ແລະ ສະແດງຄວາມເຊື່ອໝັ້ນວ່າການນຳເຂົ້າ - ສົ່ງອອກລະຫວ່າງສອງຝ່າຍ ຈະສືບຕໍ່ບັນລຸການເຕີບໂຕທີ່ດີໃນໄລຍະຈະມາເຖິງ ຍ້ອນຜົນປະໂຫຍດຈາກສັນຍາການຄ້າເສລີຫວຽດນາມ - ຈີເລ.
ໃນສະພາບການລະບາດຂອງພະຍາດ COVID-19 ມີຄວາມສັບສົນ, ທ່ານ Rodrigo Yanez Benitez - ຮອງລັດຖະມົນຕີຈີເລ ໄດ້ສະແດງຄວາມປາດຖະໜາຢາກໃຫ້ບັນດາອົງການທີ່ກ່ຽວຂ້ອງ ແລະ ບັນດາວິສາຫະກິດຂອງສອງປະເທດເພີ່ມທະວີການຄົ້ນຄວ້າ ແລະ ການຮ່ວມມືໃນການເຂົ້າຮ່ວມ ລະບົບຕ່ອງໂສ້ການສະໜອງໃນທົ່ວໂລກ.
ໃນຂອບເຂດສັນຍາ CPTPP, ຝ່າຍຈີເລ ໄດ້ຢືນຢັນຈະສືບຕໍ່ຮ່ວມມືຢ່າງແໜ້ນແຟ້ນກັບຫວຽດນາມ ແລະ ບັນດາປະເທດສະມາຊິກອື່ນໆໃນການແລກປ່ຽນຂໍ້ມູນຂ່າວສານ ແລະ ຈັດກອງປະຊຸມເປັນປະຈຳ. ສິ້ນສຸດກອງປະຊຸມ, ຮອງລັດຖະມົນຕີທັງສອງຝ່າຍ ໄດ້ເນັ້ນໜັກເຖິງຄວາມສຳຄັນຂອງການສືບຕໍ່ຈັດຕັ້ງປະຕິບັດສັນຍາການຄ້າເສລີຫວຽດນາມ - ຈີເລ ຢ່າງມີປະສິດທິຜົນ ແລະ ກະກຽມຈັດກອງປະຊຸມສະພາການຄ້າເສລີຫວຽດນາມ - ຈີເລ ຄັ້ງທີ 4 ໃນປີ 2020.
ຄຳຮຸ່ງ